Location map Japan  
Location map JapanIwamin hopeakaivosIwamin hopeakaivoksen sijainti kartalla
**Iwamin hopeakaivos** (jap. 石見銀山, *Iwami ginzan*) oli hopeakaivos Ōdassa, Shimanen prefektuurissa, Japanissa. Sennoyama- ja Yōgaisan-vuorien alueella toiminut kaivos ja sen kulttuurimaisema valittiin Unescon maailmanperintöluetteloon vuonna 2007.

Kaivosalue
----------

1600-luvun alussa kaivoksille rakennettiin aita. Sen sisäpuolelle jäänyttä 300 hehtaarin aluetta kutsuttiin Sakunouchiksi. Kaivos voidaan jakaa kolmeen osaan: Ginzanin alueeseen, Ōmorin alueeseen ja niitä ympäröivään alueeseen. Ginzanin alue muodostuu entisestä Sakunouchista, ja se rakennettiin Sengoku-kaudella. Alue oli tarkoitettu kaivoksen työntekijöiden asunnoille, mutta nykyisin näkyvissä on lähinnä temppeleitä, pyhäkköjä ja kiviseiniä, kun vain harvat asuintalot ovat enää pystyssä. Ōmorin alue rakennettiin myöhemmin, ja se sisältää muun muassa kaivoksesta vastuussa olleen rauhantuomarin toimiston. Ympäröivä alue muodostuu tarvikkeiden ja louhitun hopean kuljetukseen tarkoitetuista porteista ja teistä. Kaivoksen alueelta on löydetty merkkejä noin 600 kaivoskuilusta ja -käytävästä.

Historia
--------

Kaivos otettiin täysimittaiseen käyttöön vuonna 1526, vaikka jotkin vanhat tekstit viittaavatkin hopeasuonen löytyneen jo 1309. Kaivoksen käyttö tapahtui Ōuchi-klaanin suojeluksessa, ja sen toiminnasta vastasi hakatalainen kauppias Kamiya Jutei. 1530-luvun loppupuolella kaivoksessa otettiin käyttöön uusi sulatustekniikka, jonka seurauksena kaivoksen tuotto kasvoi huomattavasti. 1530-luvulta 1540-luvulle Ōuchi-klaani taisteli alueesta naapuriklaaniensa kanssa ja menetti kaivoksen lopulta Amago-klaanille 1550-luvulla. Kaivoksen omistaja vaihtui taas vuonna 1561, kun Mōri-klaani otti siihen kuuluvat maat hallintaansa. Kun Tokugawa Ieyasu nousi valtaan Sekigaharan taistelun jälkeen vuonna 1600, hän pakkolunasti Japanin kaikki kaivokset itselleen ja nimitti Okubo Nagayasun hallinnoimaan Iwamin hopeakaivoksen toimintaa.

Vuonna 1602 kaivos tuotti vuosittain 15 tonnia hopeaa. Hopean lisäksi kaivoksista louhittiin myös kuparia. Kaivoksen tuotantomäärät jatkoivat kasvuaan ja olivat korkeimmillaan 1610–1620-luvuilla. Tuotanto alkoi kuitenkin laskea 1624. Hopeaa toimitettiin myös ulkomaille kuten Eurooppaan ja muihin Aasian maihin. Vuonna 1800 alueella syttyi tuhoisa tulipalo, joka poltti suuren osan Ōmorin alueesta. Meiji-restauraation jälkeen Iwamin hopeakaivos yksityistettiin. 1886 kaivoksen toiminta siirtyi Fujitagumi-yritykselle, joka nimesi sen uudelleen Ōmorin kaivokseksi. Kaivokselle rakennettiin jalostamo 1895, mutta se oli toiminnassa vain hieman yli vuoden, jonka jälkeen se korvattiin toisella jalostamolla. Kaivos suljettiin kannattamattomana 1923, mutta toisen maailmansodan alettua se yritettiin avata uudelleen. Trooppinen hirmumyrsky aiheutti kaivokselle kuitenkin niin pahoja tuhoja, että se jouduttiin sulkemaan vuosi avaamisensa jälkeen 1943.

Perintökohde
------------

Ōmorin kylää
Iwamin hopeakaivoksesta tehtiin Shimanen prefektuurin historiallinen kohde 1967. Kaksi vuotta myöhemmin 1969 osia kaivoksesta valittiin Japanin kansallisiksi historiallisiksi maamerkeiksi. Lähes kaksi vuosikymmentä myöhemmin 1987 Ōmorin ja Ginzanin alueiden katuja ja muita kaivoksen historiallisesti merkittäviä osia määriteltiin suojeltaviksi kohteiksi. Japani rekisteröi kaivoksen ja sen kulttuuriympäristön ehdokkaaksi Unescon maailmanperintökohteeksi huhtikuussa 2001. Kaivos hyväksyttiin luetteloon 2007 kriteereillä II, III ja V, siitäkin huolimatta ettei Unescolle neuvoa antava ICOMOS saatavilla olevien tietojen perusteella katsonut alueen täyttävän asetettuja kriteerejä, eikä löytänyt kaivoksesta mitään, mikä olisi antanut sille huomattavaa maailmanlaajuista arvoa. ICOMOS suositteli, että kaivoksen listaamista lykättäisiin, kunnes sen ehdolle asettanut valtio olisi tehnyt perinpohjaisempia tutkimuksia alueen merkittävyyden osoittamiseksi. Hyväksymisen yhteydessä Unesco pyysi Japania suorittamaan lisätutkimuksia yhdessä Unescon neuvoa antavien asiantuntijaelinten kanssa. Alkuperäinen maailmanperintökohteeksi nimetty alue oli kooltaan 442 hehtaaria. Vuonna 2010 alue laajennettiin 529 hehtaariin. Maailmanperintöluetteloon kirjattuihin alueisiin kuuluvat kaivoskuilut ja -käytävät, pyhäköt, kolme satamakylää: Tomogaura, Okidomari ja Yunotsu, sekä osia rannikolle johtavista tiereiteistä. Luetteloon kuuluvaa aluetta ympäröi lisäksi 3 134 hehtaarin suojavyöhyke.

Kuvagalleria
------------

* Ryūgen-jin kaivoskuilun sisäänkäynti.Ryūgen-jin kaivoskuilun sisäänkäynti.
* Sahimeyama-jinja on pyhitetty kaivoksen suojelijakamille.Sahimeyama-jinja on pyhitetty kaivoksen suojelijakamille.
* Yunotsu on yksi kolmesta Unescon huomioimasta satamakylästä.Yunotsu on yksi kolmesta Unescon huomioimasta satamakylästä.

Lähteet
-------

1. 1 2 3 4 5 6 7 8 9  Advisory body evaluation: Iwami Ginzan Silver Mine (pdf)  2007. Unesco. Viitattu 15.5.2008. (englanniksi)
2. 1 2  Iwami Ginzan Silver Mine and its Cultural Landscape Unesco. Viitattu 14.5.2008. (englanniksi)
3. ↑  The Location of the Ruins *Iwami Ginzan Silver Mine and its Cultural Landscape*. Ōdan kaupunki.  Arkistoitu 24.5.2011. Viitattu 14.8.2011. (englanniksi)
4. ↑  Ginzan Zone *Iwami Ginzan Silver Mine and its Cultural Landscape*. Ōdan kaupunki.  Arkistoitu 24.5.2011. Viitattu 14.8.2011. (englanniksi)
5. ↑  Omori Zone *Iwami Ginzan Silver Mine and its Cultural Landscape*. Ōdan kaupunki.  Arkistoitu 24.5.2011. Viitattu 14.8.2011. (englanniksi)
6. ↑  Surrounding Area Iwami-Ginzan Silver Mine Sites.  Arkistoitu 24.5.2011. Viitattu 15.8.2011. (englanniksi)
7. 1 2 3 4  Chronology of the Iwami Ginzan Silver Mine *Iwami-Ginzan Silver Mine Sites*. Ōdan kaupunki.  Arkistoitu 24.5.2011. Viitattu 14.8.2011. (englanniksi)
8. ↑  World-famous Mine: Owerseas Trade of Iwami Silver Iwami-Ginzan Silver Mine Sites.  Arkistoitu 24.5.2011. Viitattu 15.5.2008. (englanniksi)
9. ↑  Iwami Ginzan Silver Mine and its Cultural Landscape Unesco. Viitattu 16.8.2011. (englanniksi)
10. ↑  Decisions adopted at the 31st session of the World Heritage committee (pdf)  31.7.2007. Unesco. Viitattu 18.8.2011. (englanniksi)
11. ↑  Evaluations of Cultural Properties 2010 (pdf) Unesco. Viitattu 16.8.2011. (englanniksi)

Aiheesta muualla
----------------


|  |  |
| --- | --- |
|  |  ***Japanin teemasivu*** |

* Kuvia tai muita tiedostoja aiheesta **Iwamin hopeakaivos** Wikimedia Commonsissa

* Iwamin hopeakaivos (Arkistoitu – Internet Archive) (englanniksi)
* Iwamin hopeakaivos Unescon sivuilla (englanniksi)

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Unescon maailmanperintökohteet Japanissa |
| --- |
|  |
| Kulttuurikohteet | 
* Fujivuori
* Gusukut ja muut Ryūkyū-kuningaskunnan omistukset
* Himejin linna
* Hiraizumin Puhtaan Maan buddhalaisuuden temppelit, puutarhat ja arkeologiset kohteet
* Hiroshiman rauhanmuistomerkki
* Hōryū-jin alueen buddhalaiset monumentit
* Itsukushiman pyhäkkö
* Iwamin hopeakaivos
* Kii-vuoriston pyhät paikat ja pyhiinvaellusreitit
* Le Corbusierin arkkitehtoniset työt (jaettu kohde)
* Meiji-kauden Japanin teollisen vallankumouksen sijaintipaikat: rauta ja teräs, laivanrakennus ja kivihiili
* Mozun–Furuichin kofun-ryhmä: muinaisen Japanin hautakummut
* Muinaisen Kioton historialliset monumentit
* Muinaisen Naran historialliset monumentit
* Nagasakin alueen kätketyt kristinuskon sijaintipaikat
* Nikkōn pyhäköt ja temppelit
* Okinoshiman pyhä saari ja Munakatan alueen kulttuuriperintö
* Shirakawa-gōn ja Gokayaman historialliset kylät
* Tomiokan silkkikehräämö ja teollinen perintö

 |  |
|  |
| Luontokohteet | 
* Ogasawarasaaret
* Shirakami-sanchi
* Shiretoko
* Yakushima

 |

 |